CELEX: 52020PC0774
Language: hr
Date: 2020-11-25
Title: Prijedlog ODLUKE EUROPSKOG PARLAMENTA I VIJEĆA o ovlašćivanju Komisije da glasa za povećanje kapitala Europskog investicijskog fonda

EUROPSKA KOMISIJA
            Bruxelles, 25.11.2020.
            COM(2020) 774 final
            2020/0343(COD)
            Prijedlog
            ODLUKE EUROPSKOG PARLAMENTA I VIJEĆA
            o ovlašćivanju Komisije da glasa za povećanje kapitala Europskog investicijskog fonda
            
               
         
         
            
               OBRAZLOŽENJE
            
            
               1.KONTEKST PRIJEDLOGA
            
            
               •Razlozi i ciljevi prijedloga
            
            
               
                  Unija, koju zastupa Komisija, dioničar je Europskog investicijskog fonda (EIF) od njegova osnivanja. Trenutačno drži 29,7 % dionica. Većina dionica (58,9 %) u vlasništvu je Europske investicijske banke. Preostale dionice (11,4 %) u vlasništvu su drugih financijskih institucija.
               
               
                  S obzirom na očekivane posljedice krize uzrokovane bolešću COVID-19 i kako bi se provedbom očekivanog programa InvestEU u okviru višegodišnjeg financijskog okvira za razdoblje 2021.–2027. pridonijelo odgovoru Unije i EIF-a na krizu, upravni odbor EIF-a [odlučio je] predložiti povećanje kapitala na glavnoj skupštini, na kojoj Komisija, koja kao dioničar EIF-a zastupa Uniju, mora biti u mogućnosti glasati o povećanju.
               
            
            
               EIF je izračunao da postoji neposredna potreba za povećanjem odobrenog kapitala za 2 870 000 000 EUR, što odgovara novčanom doprinosu u iznosu od 1 250 000 000 EUR. Kako bi se učinkovito odgovorilo na krizu uzrokovanu bolešću COVID-19, povećanje kapitala trebalo bi provesti što je prije moguće. 
            
            
               Cilj je ovog prijedloga omogućiti Komisiji, koja zastupa Uniju na glavnoj skupštini, da glasa za povećanje kapitala EIF-a. 
            
            
               
                  U članku 32. Komisijina Prijedloga uredbe Europskog parlamenta i Vijeća o uspostavi programa InvestEU [2020/0108 (COD), Uredba o programu InvestEU] utvrđuje se sudjelovanje Unije u povećanju kapitala i taj je prijedlog prvotno zamišljen kao pravna osnova kojom će se Komisiji omogućiti glasanje za povećanje kapitala na glavnoj skupštini EIF-a. Međutim, s obzirom na to da postoji određena neizvjesnost u pogledu datuma stupanja na snagu Uredbe o programu InvestEU, potrebno je prethodno donijeti zasebnu odluku kojom se Komisija ovlašćuje da glasa za povećanje kapitala na glavnoj skupštini kako bi se omogućio pravodoban početak razdoblja upisa za povećanje kapitala. 
               
               
                  Stoga će drugi dioničari EIF-a, osim Unije, potrebnu potporu u obliku kapitala moći pružiti odmah nakon početka razdoblja upisa čak i ako to razdoblje traje dulje, kako bi se svim dioničarima omogućilo da u skladu sa svojim pravilima i postupcima odluče o svojem sudjelovanju. Unija zatim može sudjelovati u povećanju kapitala i upisati dionice nakon stupanja na snagu pravne osnove za njezino sudjelovanje (Uredba o programu InvestEU) i u skladu s tom pravnom osnovom, kako i ako je donesu suzakonodavci. U skladu s člankom 5. stavkom 3. statuta EIF-a svaki član imat će pravo upisati dio povećanja kapitala koji odgovara omjeru između upisanih dionica tog člana i ukupnog broja upisanih dionica EIF-a prije povećanja kapitala.
               
            
            
               •Dosljednost s postojećim odredbama politike u tom području
            
            
               
                  Dodatnim kapitalom EIF-u će se omogućiti provedba očekivanog programa InvestEU, kao ključnom partneru u provedbi predviđenom u Uredbi o programu InvestEU, i time pridonijeti poboljšanju konkurentnosti i socioekonomske konvergencije i kohezije Unije te istodobno pružiti potpora oporavku od gospodarske krize uzrokovane bolešću COVID-19, što se posebno odnosi na potporu inovativnim MSP-ovima. To će uključivati doprinose u području inovacija i digitalizacije, učinkovite upotrebe resursa u skladu s ciljevima kružnog gospodarstva, održivosti i uključivosti gospodarskog rasta Unije te otpornosti i integracije Unijinih tržišta kapitala, među ostalim s pomoću rješenja kojima se smanjuje fragmentacija Unijinih tržišta kapitala i diversificiraju izvori financiranja za poduzeća Unije. Osim toga, povećanjem kapitala omogućit će se daljnji razvoj uloge EIF-a u upravljanju nacionalnim i regionalnim programima, čime će se doprinijeti ciljevima politike EU-a koji se odnose na poboljšanje pristupa financiranju za MSP-ove, poticanje regionalnog razvoja i potporu ciljevima unije tržišta kapitala.
               
            
            
               2.PRAVNA OSNOVA, SUPSIDIJARNOST I PROPORCIONALNOST
            
            
               •Pravna osnova
            
            
               
                  Odluka Vijeća 94/375/EZ u članku 3. sadržava posebnu odredbu o povećanju kapitala u skladu s kojom Vijeće, na prijedlog Komisije i nakon savjetovanja s Europskim parlamentom, jednoglasno donosi stajalište Unije o mogućem povećanju kapitala EIF-a i o njezinu sudjelovanju u tom povećanju. Međutim, s obzirom na razvoj sudske prakse Suda Europske unije u pogledu takozvanih „sekundarnih pravnih osnova”
                     1
                   ta odredba ne može činiti pravnu osnovu za novu odluku o glasanju o povećanju kapitala EIF-a i o sudjelovanju Unije u povećanju kapitala EIF-a. Umjesto toga trebala bi se predložiti pravna osnova u primarnom zakonodavstvu.
               
               
                  S obzirom na ciljeve i aktivnosti EIF-a, kako su utvrđeni u njegovu statutu i odlukama njegovih upravljačkih tijela u skladu sa statutom, te s obzirom na primarni cilj koji se nastoji ostvariti povećanjem kapitala, a to je pružanje potpore MSP-ovima, inovacijama i radnim mjestima usporedno s rješavanjem drugih hitnih potreba kao što su klimatske promjene, ublažavanje posljedica pandemije bolesti COVID-19 i digitalizacija gospodarstva EU-a, posebno provedbom očekivanog programa InvestEU, čime se promiče djelovanje za potporu industriji Unije, članak 173. stavak 3. UFEU-a smatra se odgovarajućom pravnom osnovom za predloženo ovlašćivanje Komisije da glasa za povećanje kapitala.
               
               
                  Odluka br. 562/2014 Europskog parlamenta i Vijeća od 15. svibnja 2014. o sudjelovanju Europske unije u povećanju kapitala Europskog investicijskog fonda (SL L 156, 24.5.2014., str. 1.) temeljila se i na članku 173. stavku 3. UFEU-a.
               
            
            
               •Supsidijarnost (za neisključivu nadležnost) 
            
            
               
                  Unija, koju zastupa Komisija, kao dioničar EIF-a ima isključivu nadležnost za glasanje o odlukama o povećanju kapitala EIF-a.
               
            
            
               •Proporcionalnost
            
         
         
            
               
                  Dodatnim odobrenim kapitalom, u mjeri u kojoj su ga upisali dioničari EIF-a, EIF-u će se osigurati sredstva koja su mu potrebna za doprinos ciljevima EU-a.
               
            
            
               3.UTJECAJ NA PRORAČUN
            
            
               
                  Prijedlog nema utjecaj na proračun jer glasanje na glavnoj skupštini o povećanju kapitala EIF-a ne obvezuje Uniju na upis dionica. Utjecaj na proračun proizlazit će samo iz Uredbe o programu InvestEU, kojom se pruža pravna osnova za sudjelovanje Unije u povećanju kapitala. 
               
            
            
               2020/0343 (COD)
            
            
               Prijedlog
            
            
               ODLUKE EUROPSKOG PARLAMENTA I VIJEĆA
            
            
               o ovlašćivanju Komisije da glasa za povećanje kapitala Europskog investicijskog fonda
            
            
               EUROPSKI PARLAMENT I VIJEĆE EUROPSKE UNIJE,
            
            
               uzimajući u obzir Ugovor o funkcioniranju Europske unije, a posebno njegov članak 173. stavak 3.,
            
            
               uzimajući u obzir prijedlog Europske komisije,
            
            
               nakon prosljeđivanja nacrta zakonodavnog akta nacionalnim parlamentima,
            
            
               uzimajući u obzir mišljenje Europskoga gospodarskog i socijalnog odbora
                  2
               , ––
            
            
               u skladu s redovnim zakonodavnim postupkom,
            
            
               budući da:
            
            
               (1)U skladu s člankom 5. stavkom 2. statuta Europskog investicijskog fonda (Fond) odobreni kapital Fonda može se povećati odlukom glavne skupštine uz 85-postotnu većinu glasova.
            
            
               (2)S obzirom na očekivane posljedice krize uzrokovane bolešću COVID-19 i kako bi se provedbom očekivanog programa InvestEU
                  3
                u okviru višegodišnjeg financijskog okvira za razdoblje 2021.–2027. te daljnjim razvojem uloge EIF-a u upravljanju nacionalnim i regionalnim programima pridonijelo odgovoru Unije i Fonda na krizu, Fond je izračunao da postoji neposredna potreba za povećanjem odobrenog kapitala za 2 870 000 000 EUR.  
            
            
               (3)Upravni odbor Fonda [odlučio je] podnijeti zahtjev glavnoj skupštini za odobrenje povećanja odobrenog kapitala Fonda za 2 870 000 000 EUR izdavanjem 2 870 novih dionica te aranžmana za plaćanje i drugih načina za takvo povećanje kapitala. Ako se odobri povećanje kapitala, svaka nova dionica imat će nominalnu vrijednost od 1 000 000 EUR, a svaka upisana dionica uplaćivat će se do iznosa od 20 % njezine nominalne vrijednosti. Glavna skupština može zahtijevati uplatu preostalih 80 % pod uvjetima utvrđenima u članku 7. stavku 3. statuta Fonda. Sve dionice, bilo da je riječ o postojećim ili novoizdanim dionicama, imat će jednaku vrijednost i podrazumijevati jednaka prava u svim pogledima.
            
            
               (4)Upravni odbor predložio je da novoodobrene dionice budu dostupne za upis tijekom jednog razdoblja upisa koje započinje odmah nakon što se na glavnoj skupštini odobri povećanje kapitala i završava 30. rujna 2021. Unija će moći sudjelovati u upisu pod uvjetima utvrđenima u odluci glavne skupštine nakon što stupi na snagu pravna osnova za odobravanje sudjelovanja Unije u povećanju kapitala.
            
            
               (5)Kako bi se predstavniku Unije na glavnoj skupštini što prije omogućilo da glasa o povećanju kapitala, ovu Odluku trebalo bi hitno donijeti. Stoga se smatra primjerenim predvidjeti iznimku od roka od osam tjedana i roka od deset dana iz članka 4. Protokola br. 1 o ulozi nacionalnih parlamenata u Europskoj uniji, priloženog Ugovoru o Europskoj uniji, Ugovoru o funkcioniranju Europske unije i Ugovoru o osnivanju Europske zajednice za atomsku energiju. 
            
            
               (6)Iz istog razloga ova bi Odluka trebala stupiti na snagu sljedećeg dana od dana objave,
            
         
         
            
            
               DONIJELI SU OVU ODLUKU: 
            
            
               Članak 1.
            
            
               Komisija, koja zastupa Uniju, ovlaštena je da na glavnoj skupštini Europskog investicijskog fonda glasa za predloženo povećanje kapitala u iznosu od 2 870 000 000 EUR. 
            
            
               Članak 2.
            
            
               Ova Odluka stupa na snagu sljedećeg dana od dana objave u Službenom listu Europske unije. 
            
            
                
            
            
               Sastavljeno u Bruxellesu
            
            
               
                  Za Europski parlament
                        Za Vijeće
               
               
                  Predsjednik
                        Predsjednik
               
            
         
         
            
                  
                     (1)
                  
                        Presuda Suda od 6. svibnja 2008., predmet C-133/06, Europski parlament protiv Vijeća Europske unije, ECLI:EU:C:2008:257.
               
               
                  
                     (2)
                  
                        SL C , , str. .
               
               
                  
                     (3)
                  
                        Prijedlog uredbe Europskog parlamenta i Vijeća o uspostavi programa InvestEU, 2020/0108 (COD).